מחלקי המים	ירושלים	 
פרשת כי תבא	תשפ"ו

[bookmark: _GoBack]לפני ה' אלהיך
מים ראשונים:  כבר הקדשנו למצוות ביעור מעשרות דף מיוחד בשם השקיפה ממעון קדשך מן השמים, בפרשת כי תבא ראו גם שמחה של טובה שם. כאן נבקש להתמקד בהיבט ספציפי של המצווה שקשור למעמדם של בית המקדש והעיר ירושלים. דף זה נולד בעקבות לימוד משותף של הנושא עם הנכד שחר אורי נ"י בעת שזכינו לקיים את הפסוקים: "וְהוֹדַעְתָּם לְבָנֶיךָ וְלִבְנֵי בָנֶיךָ: יוֹם אֲשֶׁר עָמַדְתָּ לִפְנֵי ה' אֱלֹהֶיךָ בְּחֹרֵב וכו' " (דברים ד ט-י).[footnoteRef:1] [1:  ראו הדף והודעתם לבניך ולבני בניך.] 

כִּי תְכַלֶּה לַעְשֵׂר אֶת כָּל מַעְשַׂר תְּבוּאָתְךָ בַּשָּׁנָה הַשְּׁלִישִׁת שְׁנַת הַמַּעֲשֵׂר וְנָתַתָּה לַלֵּוִי לַגֵּר לַיָּתוֹם וְלָאַלְמָנָה וְאָכְלוּ בִשְׁעָרֶיךָ וְשָׂבֵעוּ:וְאָמַרְתָּ לִפְנֵי ה' אֱלֹהֶיךָ בִּעַרְתִּי הַקֹּדֶשׁ מִן הַבַּיִת וְגַם נְתַתִּיו לַלֵּוִי וְלַגֵּר לַיָּתוֹם וְלָאַלְמָנָה כְּכָל מִצְוָתְךָ אֲשֶׁר צִוִּיתָנִי לֹא עָבַרְתִּי מִמִּצְוֹתֶיךָ וְלֹא שָׁכָחְתִּי: לֹא אָכַלְתִּי בְאֹנִי מִמֶּנּוּ וְלֹא בִעַרְתִּי מִמֶּנּוּ בְּטָמֵא וְלֹא נָתַתִּי מִמֶּנּוּ לְמֵת שָׁמַעְתִּי בְּקוֹל ה' אֱלֹהָי עָשִׂיתִי כְּכֹל אֲשֶׁר צִוִּיתָנִי: הַשְׁקִיפָה מִמְּעוֹן קָדְשְׁךָ מִן הַשָּׁמַיִם וּבָרֵךְ אֶת עַמְּךָ אֶת יִשְׂרָאֵל וְאֵת הָאֲדָמָה אֲשֶׁר נָתַתָּה לָנוּ כַּאֲשֶׁר נִשְׁבַּעְתָּ לַאֲבֹתֵינוּ אֶרֶץ זָבַת חָלָב וּדְבָשׁ:  (דברים כו יב-טו, פרשת ביעור מעשרות)[footnoteRef:2]. [2:  אנו מבקשים להתמקד בסתירה לכאורה או במתח שבין סוף פסוק יב: "וְנָתַתָּה לַלֵּוִי לַגֵּר לַיָּתוֹם וְלָאַלְמָנָה וְאָכְלוּ בִשְׁעָרֶיךָ וְשָׂבֵעוּ", ותחילת פסוק יג הסמוך: "וְאָמַרְתָּ לִפְנֵי ה' אֱלֹהֶיךָ".  "בשעריך" פשוטו כמשמעו, במקום היישוב שלך. וממילא הנתינה היא לכהן, ללוי, לגר, ליתום ולאלמנה שבעירך ("עניי עירך קודמים"). אך "לפני ה' אלהיך" משתמע שהכוונה היא לבית המקדש. כיצד ילכו שניהם יחדיו? אדם יבער את מעשרותיו אחת לשלוש שנים בעירו ובזמן המיועד לכך, הוא יום טוב האחרון של חג הפסח (המצות) של השנה הרביעית ("מקצה שלוש שנים") והשביעית, אבל יאמר את הווידוי רק בפעם הבאה שיעלה לרגל לירושלים?] 

דברים כו י-יא – מצוות הביכורים
וְעַתָּה הִנֵּה הֵבֵאתִי אֶת רֵאשִׁית פְּרִי הָאֲדָמָה אֲשֶׁר נָתַתָּה לִּי ה' וְהִנַּחְתּוֹ לִפְנֵי ה' אֱלֹהֶיךָ וְהִשְׁתַּחֲוִיתָ לִפְנֵי ה' אֱלֹהֶיךָ: וְשָׂמַחְתָּ בְכָל הַטּוֹב אֲשֶׁר נָתַן לְךָ ה' אֱלֹהֶיךָ וּלְבֵיתֶךָ אַתָּה וְהַלֵּוִי וְהַגֵּר אֲשֶׁר בְּקִרְבֶּךָ:[footnoteRef:3]  [3:  מצווה סמוכה (קודמת) לביעור מעשרות היא מצוות הביכורים ויש דמיון רב בין שתיהן. ראו פירוש רבי בחיי בן אשר דברים כו יד וכן מדרש פסיקתא דרב כהנא פיסקא י עשר תעשר – שניהם מובאים בדף שמחה של טובה – שממקמים את הפסוק: "ושמחת בכל הטוב אשר נתן לך י"י אלהיך " החותם את מצוות ביכורים, על שתי המצוות: ביכורים וביעור מעשרות (ראו במקרא איך הפסוק עומד בין שתיהן). אם "לפני ה' אלהיך" של מצוות ביכורים הוא בבית המקדש (כמו רבים אחרים בספר דברים דווקא), סביר שגם "לפני ה' אלהיך" של ביעור מעשרות, יהיה, כפשוטו, בבית המקדש! ואם כך, אזי נשארנו עם המתח הפנימי שבמצוות כילוי מעשרות, בין "בשעריך" ובין "לפני ה' אלהיך"! היכן יעמוד אדם ויאמר את הווידוי ואת התפילה הנאה "ההשקיפה ממעון קדשך מן השמים", בעירו-ביתו-בשעריו או בבית עולמים? ראו אגב מנגינות נאות שנכתבו לתפילה פיוטית זו.] 

רש"י דברים פרק כו פסוק יג – מעשר שני בירושלים
ואמרת לפני ה' אלהיך - התודה שנתת מעשרותיך: בערתי הקדש מן הבית - זה מעשר שני ונטע רבעי. ולמדך שאם שהה מעשרותיו של שתי שנים ולא העלם לירושלים, שצריך להעלותם עכשיו.[footnoteRef:4] [4:  רש"י, וכמותו גם מקצת פרשנים ומדרשים, מתייחס בעיקר למעשר שני שאכן מצווה להעלותו ולאוכלו בירושלים. אך מה עם מעשר ראשון ומעשר עני שנראה לומר שמצוותן דווקא "בשעריך"? בדומה לרש"י מצאנו גם בתרגום יונתן לתורה שמפרש (בתרגום חוזר לעברית): "ומעשׂר שלישי תעלה ותאכל לפני יי אלהיך ותאמר וכו' ". מכל שאר המפרשים (רשב"ם, אבן עזרא, רמב"ן ועוד) לא ראינו התייחסות לנושא שלנו. נראה שפשיטא להם ש"לפני ה' אלהיך" הוא בבית המקדש, כפי שנזכר פעמים רבות בספר דברים.] 

רמב"ם הלכות מעשר שני ונטע רבעי פרק יא הלכה א – ו – איפה מתוודים
מצות עשה להתודות לפני יי' אחר שמוציאין כל המתנות שבזרע הארץ וזהו הנקרא וידוי מעשר. ... אימתי מתודין? במנחה ביום טוב האחרון של פסח של רביעית ושל שביעית[footnoteRef:5] ... אין מתודין אלא ביום ... ובין בפני הבית ובין שלא בפני הבית חייב לבער ולהתודות-[footnoteRef:6] ...וידוי זה נאמר בכל לשון ... וכל אחד ואחד אומרו בפני עצמו, ואם רצו רבים להתודות כאחד מתודין. מצותו במקדש, שנאמר: "לפני יי' אלהיך". ואם התודה בכל מקום יצא.[footnoteRef:7] [5:  רש"י כותב שנה שלישית ושישית וכבר העירו על כך רבים וטובים. ומפרשי רש"י שברו על כך קולמוסין רבים.]  [6:  הלשון "בפני הבית ושלא בפני הבית" משמעותה בפשטות: בזמן שבית המקדש קיים ובשעה שאינו קיים (היינו לאחר החורבן). ראו ברמב"ם הלכות מאכלות אסורות פרק י הלכה ב, בדין  איסור חדש: "... בכל מקום ובכל זמן בין בארץ בין בחוצה לארץ בין בפני הבית בין שלא בפני הבית, אלא שבזמן שיש מקדש וכו' ". כך משתמע גם בהלכות תרומות פרק א הלכה א, הלכות שמיטה ויובל פרק ד הלכה כה ועוד., וכך לכאורה גם כאן, בביעור מעשרות.]  [7:  רמב"ם ממקם את מצוות וידוי מעשרות בהלכות מעשר שני ונטע רבעי (מזכיר את פירוש רש"י), אבל כפוסק הלכה ולא כפרשן מקרא, הוא אומר דברים ברורים. לכתחילה האמירה והווידוי הם במקדש– שהרי כתוב "לפני ה' אלהיך". ולפיכך, ישתדל האדם לכתחילה, לחבר את ביעור המעשרות עם מצוות מעשר שני. אבל, מסיים רמב"ם: "ואם התודה בכל מקום יצא" - אדם יוצא ידי חובה בכל מקום (ואולי אפילו ראוי יותר "בשעריך"). אם כך, ניתן להבין את דברי הרמב"ם: "בין בפני הבית ובין שלא בפני הבית", במובן של "לפני" ממש. בין בעמידה פיסית בהר הבית עם הפנים למקדש ("אל פני הבית") ובין שלא בפני הבית היינו "בשעריך". ומכאן אולי גם פירוש שונה מהרגיל מהו "לפני ה' " שבפסוק! פירוש שאולי צופה שלא תמיד יהיה בית מקדש בישראל, וגם כשהיה קיים, לא כל אחד יכול להגיע בקלות לירושלים. ועוד, שמצוות מעשר ותרומה נוהגות גם כשאין בית מקדש. יש כאן אולי מעין פתח למקדש מעט ולעבודת ה' בכל מקום. והרוצה להרחיב בדיני המצווה יעיין ברמב"ם ובמפרשיו וכן בשו"ע יורה דעה סימן של"א סעיפים קמ-קמו ומפרשיו. ולא נותר לנו אלא לשאול מנין לרמב"ם הלכה זו? מה ההבדל בין "לפני ה' אלהיך" של מצוות הביכורים (ושל מצוות אחרות בספר דברים בהם כתוב "לפני ה' אלוהיך", ספרנו 10 כאלה) ובין "לפני ה' אלהיך" של ביעור מעשרות?.] 

רדב"ז הלכות מעשר שני ונטע רבעי פרק יא הלכה ד – שיטת הרמב"ם מהיגיון
ובין בפני הבית בין שלא בפני הבית וכו'. כתב הראב"ד שזה שבוש שהוידוי אינו אלא לפני ה' ואין "לפני ה' " אלא בבית עד כאן.[footnoteRef:8]. ואני תמה על השגה זו שהרי רבינו ביאר בסמוך כוונתו וכתב ומצותו במקדש שנאמר לפני ה' ואם התודה בכל מקום יצא.. כלומר, אפילו שלא בפני הבית וכיון שאם התודה בכל מקום – יצא. אם כן, חייב להתודות בכל מקום אפילו שלא בפני הבית. הילכך מה שכתוב "לפני ה' " אינו אלא למצוה מן המובחר. אבל לעולם חייב להתודות בכל מקום. כיון שאתה מודה שחייב לבער בכל מקום חייב להתודות בכל מקום, שהרי הוידוי על הביעור הוא בא. ועלו דברי רבינו כהוגן אין בהם נפתל ועיקש:[footnoteRef:9] [8:  ראב"ד (רבי אברהם בן דוד מפּוֹשְקְיֶרָה מאה 12 פרובנס, החולק הגדול על הרמב"ם) נצמד לפשט המקרא ש"לפני ה' אלהיך" הוא פיסית בפני הבית. לעיל ראינו שכך ניתן להבין גם ברמב"ם עצמו! (ושוב נעיר ששתיקת פרשני המקרא הקלסיים על "לפני ה' אלהיך" של ביעור מעשרות תמוהה למדי)]  [9:  כבר קדם לרדב"ז (רבי דוד בן זמרא, מאה 15, מצרים ארץ ישראל) פירוש כסף משנה (לר' יוסף קארו בעל השולחן ערוך) על הלכה זו של רמב"ם, ועל השגות הראב"ד: "כתב הראב"ד זה שיבוש שהוידוי אינו אלא לפני ה' ואין לפני ה' אלא בבית עכ"ל. ואפשר לומר שטעם רבינו: שכיון שהוא חייב לבער אפילו שלא בפני הבית, למה ימנע מלהתוודות? ואי משום "לפני ה' ", אינו מוכרח. דבכל מקום הוי לפני ה' היכא דליכא מקדש או בדיעבד:". למרבית נושאי הכלים של רמב"ם ברור שניתן לקיים ווידוי מעשרות (האמירה "בערתי הקודש מן הבית" לאחר פעולת הביעור עצמה) "בשעריך", גם בזמן שבית המקדש עמד על תילו. "לפני ה' אלהיך" של ביעור מעשרות מקבל משמעות חדשה ורחבה! ובלשונו של כסף משנה: "דבכל מקום הוי לפני ה' היכא דליכא מקדש או בדיעבד!". אבל מה באמת המקור והראיה להלכה זו? האם אין כאן סיבה ומסובב (ומסובב) מעורבבים זה בז? האם נוכל למצוא סימוכין לשיטת רמב"ם מעבר לטיעון הלוגי "כיון שאתה מודה שחייב לבער בכל מקום חייב להתודות בכל מקום"? האם נוכל להוכיח דבר זה מהמקרא עצמו?] 

דברים כו א-יד – במקום אשר יבחר ה' אלהיך בו
וְהָיָה כִּי תָבוֹא אֶל הָאָרֶץ אֲשֶׁר ה' אֱלֹהֶיךָ נֹתֵן לְךָ נַחֲלָה וִירִשְׁתָּהּ וְיָשַׁבְתָּ בָּהּ: וְלָקַחְתָּ מֵרֵאשִׁית כָּל פְּרִי הָאֲדָמָה אֲשֶׁר תָּבִיא מֵאַרְצְךָ אֲשֶׁר ה' אֱלֹהֶיךָ נֹתֵן לָךְ וְשַׂמְתָּ בַטֶּנֶא וְהָלַכְתָּ אֶל הַמָּקוֹם אֲשֶׁר יִבְחַר ה' אֱלֹהֶיךָ לְשַׁכֵּן שְׁמוֹ שָׁם: וּבָאתָ אֶל הַכֹּהֵן אֲשֶׁר יִהְיֶה בַּיָּמִים הָהֵם וְאָמַרְתָּ אֵלָיו הִגַּדְתִּי הַיּוֹם לַה' אֱלֹהֶיךָ כִּי בָאתִי אֶל הָאָרֶץ אֲשֶׁר נִשְׁבַּע ה' לַאֲבֹתֵינוּ לָתֶת לָנוּ: וְלָקַח הַכֹּהֵן הַטֶּנֶא מִיָּדֶךָ וְהִנִּיחוֹ לִפְנֵי מִזְבַּח ה' אֱלֹהֶיךָ: וְעָנִיתָ וְאָמַרְתָּ לִפְנֵי ה' אֱלֹהֶיךָ אֲרַמִּי אֹבֵד אָבִי וַיֵּרֶד מִצְרַיְמָה וַיָּגָר שָׁם בִּמְתֵי מְעָט וַיְהִי שָׁם לְגוֹי גָּדוֹל עָצוּם וָרָב: ...וְעַתָּה הִנֵּה הֵבֵאתִי אֶת רֵאשִׁית פְּרִי הָאֲדָמָה אֲשֶׁר נָתַתָּה לִּי ה' וְהִנַּחְתּוֹ לִפְנֵי ה' אֱלֹהֶיךָ וְהִשְׁתַּחֲוִיתָ לִפְנֵי ה' אֱלֹהֶיךָ:
וְשָׂמַחְתָּ בְכָל הַטּוֹב אֲשֶׁר נָתַן לְךָ ה' אֱלֹהֶיךָ וּלְבֵיתֶךָ אַתָּה וְהַלֵּוִי וְהַגֵּר אֲשֶׁר בְּקִרְבֶּךָ: ס
כִּי תְכַלֶּה לַעְשֵׂר אֶת כָּל מַעְשַׂר תְּבוּאָתְךָ בַּשָּׁנָה הַשְּׁלִישִׁת שְׁנַת הַמַּעֲשֵׂר וְנָתַתָּה לַלֵּוִי לַגֵּר לַיָּתוֹם וְלָאַלְמָנָה וְאָכְלוּ בִשְׁעָרֶיךָ וְשָׂבֵעוּ: וְאָמַרְתָּ לִפְנֵי ה' אֱלֹהֶיךָ בִּעַרְתִּי הַקֹּדֶשׁ מִן הַבַּיִת וְגַם נְתַתִּיו לַלֵּוִי וְלַגֵּר לַיָּתוֹם וְלָאַלְמָנָה כְּכָל מִצְוָתְךָ אֲשֶׁר צִוִּיתָנִי לֹא עָבַרְתִּי מִמִּצְוֹתֶיךָ וְלֹא שָׁכָחְתִּי:[footnoteRef:10] [10:  בשלב זה של הלימוד המשוף, הציע שחר אורי לבדוק האם "לפני ה' אלהיך" של ביעור מעשרות ושל מצוות הביכורים, כתובים באופן דומה. ואמנם, יש הבדל גדול! במצוות ביכורים מבהירה התורה היטב מהו לפני ה' אלהיך: "במקום אשר יבחר", "לפני מזבח ה' אלהיך" - מה שנעלם לחלוטין במצוות ביעור מעשרות. הבדל זה בולט לא רק על רקע הדמיון והקרבה בין שתי מצוות 'אחיות' אלה (הערה 3 לעיל), אלא גם על רקע מצוות אחרות בספר דברים שגם בהם מודגש "במקום אשר יבחר ה' ". ראו דברים פרקים יב, יד, טו - איסור במות ומצווה לאכול ולשמוח  "במקום אשר יבחר ה' ", שבע פעמים. כנגד זה, בביעור מעשרות נזכר "לפני ה' אלהיך" בלבד. נכון אמנם שיש עוד "לפני ה' אלהיך" שאיננו קשור בבית המקדש, כגון בצדקה ומשכון, דברים כד יג: "הָשֵׁב תָּשִׁיב לוֹ אֶת הַעֲבוֹט כְּבוֹא הַשֶּׁמֶשׁ וְשָׁכַב בְּשַׂלְמָתוֹ וּבֵרֲכֶךָּ וּלְךָ תִּהְיֶה צְדָקָה לִפְנֵי ה' אֱלֹהֶיךָ". עוד בספר במדבר י ט ביציאה למלחמה, דברים ד י במעמד הר סיני וכן דברים ו כה בשמירה כללית של המצוות. אבל הרוב המכריע של "לפני ה' אלהיך", בפרט בספר דברים שמדגיש את ריכוזיות עבודה ה', קשור עם "המקום אשר יבחר ה' ". במצוות ביעור מעשרות לא כתוב "במקום אשר יבחר ה' ", מה שבא ללמדנו ש"לפני ה' אלהיך" יכול להיות בכל מקום. וכדברי הפסוק בשמות כ כא: "בְּכָל הַמָּקוֹם אֲשֶׁר אַזְכִּיר אֶת שְׁמִי אָבוֹא אֵלֶיךָ וּבֵרַכְתִּיךָ". ודרשו בפרד"ס: אל תקרי בכל מקום אשר אזכיר את שמי, אלא: בכל מקום אשר תזכיר את שמי.] 

אחרית דבר
ספר דברים מדגיש שוב ושוב את עבודת ה' הריכוזית "במקום אשר יבחר". במדבר היה הכל בזמינות ובקרבת מקום נוחים. ציווי כגון איסור שחוטי חוץ: "אִישׁ אִישׁ מִבֵּית יִשְׂרָאֵל אֲשֶׁר יִשְׁחַט שׁוֹר אוֹ כֶשֶׂב אוֹ עֵז בַּמַּחֲנֶה אוֹ אֲשֶׁר יִשְׁחַט מִחוּץ לַמַּחֲנֶה: וְאֶל פֶּתַח אֹהֶל מוֹעֵד לֹא הֱבִיאוֹ לְהַקְרִיב קָרְבָּן לַה' לִפְנֵי מִשְׁכַּן ה' דָּם יֵחָשֵׁב לָאִישׁ הַהוּא דָּם שָׁפָךְ וכו' " (ויקרא יז) - נשמע פשוט וסביר.[footnoteRef:11] ספר דברים הוא שנושא את דגל הריכוזיות של עבודת ה' "במקום אשר יבחר ה' לשכן שמו שם".[footnoteRef:12] והנה דווקא בספר זה אנחנו מתוודעים לרעיון של עבודת ה' בכל מקום –"לפני ה' אלהיך" שיכול להתקיים גם "בשעריך".  לרשימה הבאה:  [11:  ראו הדף שחוטי חוץ בפרשת אחרי מות.]  [12:  ולא רק בעבודת המקדש. ראו דברים יז ח: "כִּי יִפָּלֵא מִמְּךָ דָבָר לַמִּשְׁפָּט בֵּין דָּם לְדָם בֵּין דִּין לְדִין וּבֵין נֶגַע לָנֶגַע דִּבְרֵי רִיבֹת בִּשְׁעָרֶיךָ וְקַמְתָּ וְעָלִיתָ אֶל הַמָּקוֹם אֲשֶׁר יִבְחַר ה' אֱלֹהֶיךָ בּו". והפלא הגדול שהתורה לא מציינת מה הוא "המקום אשר יבחר", איזה ואיפה הוא "בהר ה' יראה" ומשאירה לבני האדם לבחור את המקום "אשר יבחר ה'  ". ראו דברינו קניית הר הבית ביום ירושלים.] 

1. במות היחיד שנעשו לשם ה' בימי מלכי יהודה הצדיקים, כגון: יאשיהו, יהושפט, אסא, חזקיהו ועוד. ראו למשל מלכים א כב מב: "יְהוֹשָׁפָט בֶּן שְׁלֹשִׁים וְחָמֵשׁ שָׁנָה בְּמָלְכוֹ ... וַיֵּלֶךְ בְּכָל דֶּרֶךְ אָסָא אָבִיו לֹא סָר מִמֶּנּוּ לַעֲשׂוֹת הַיָּשָׁר בְּעֵינֵי ה': אַךְ הַבָּמוֹת לֹא סָרוּ עוֹד הָעָם מְזַבְּחִים וּמְקַטְּרִים בַּבָּמוֹת". ראו התייחסות חלקית לנושא בדברינו מצבה – אהובה ושנואה.
2. המשמרות והמעמדות שהתקיימו עפ"י המסורת כבר במי הבית הראשון. ראו גמרא תענית דף כו עמוד א: "הגיע זמן המשמר לעלות, כהנים ולוים - עולים לירושלים, וישראל שבאותו משמר מתכנסין לעריהן וקוראין במעשה בראשית". ראו הדף משמרות ומעמדות 
3. בתי כנסת שפעלו בזמן שבית שני עוד עמד על מכונו. ראו ירושלמי מגילה ב א: "ארבע מאות ושמונים בתי כנסיות היו בירושלים חוץ מבית המקדש ... וכל אחת ואחת היה לה בית ספר למקרא ובית התלמוד למשנה.  וכולן עלה אספסיאנוס והחריבן. 
נוסיף כעת את מצוות ביעור מעשרות בשיטת רמב"ם. האם בחיבור כל אלה (ועוד כאלה שמן הסתם החסרנו) ניתן להצביע על מגמה של הרחבת עבודת ה' מעבר למקדש – הרחבה והפצה אשר מאפשרות חיים דתיים של קדושה, תורה ורחשי לב בכל מקום בו תקע ישראל אהלו והרחיב משכנותיו? שיקום חיי הרוח והאמונה לאחר חורבן הבית לא התחיל מאפס. 

מחלקי המים
מים אחרונים:.

